P6_TA(2007)0166

A halálbüntetésre vonatkozó egyetemes moratórium

Az Európai Parlament 2007. április 26-i állásfoglalása a halálbüntetésre vonatkozó egyetemes moratóriumot támogató kezdeményezésről

Az Európai Parlament,

- tekintettel 2007. február 1-jei, a halálbüntetésre vonatkozó egyetemes moratóriumot támogató kezdeményezés érdekében megfogalmazott állásfoglalására [1],

- tekintettel a halálbüntetés kapcsán a harmadik államokkal kapcsolatos uniós politika 1998. június 29-i iránymutatásaira,

- tekintettel a Párizsban 2007. február 1. és 3-a között megrendezett halálbüntetés-ellenes Világkongreszszus zárónyilatkozatára,

- tekintettel az EU Elnökségének 2006. december 19-én az ENSZ-közgyűlésen tett nyilatkozatára, amelyet az összes földrajzi csoportból eredetileg a világ 85 országa írt alá,

- tekintettel az EU Elnöksége által az ENSZ Emberjogi Tanácsa 2007. március 29-i, negyedik ülésén benyújtott nyilatkozatára,

- tekintettel arra, hogy ahogy azt az ENSZ főtitkára római látogatása során kifejtette, a moratóriumot a közvélemény támogatása övezi,

- tekintettel eljárási szabályzata 103. cikkének (2) bekezdésére,

A. mivel a halálbüntetés egyetemes moratóriumára való felszólítás stratégiai lépés a halálbüntetés minden országban való eltörlése felé;

B. mivel 2007. február 1-jei állásfoglalásában az EU Elnöksége egy állásfoglalásnak az ENSZ Közgyűléséhez történő sürgős benyújtására szólított fel, valamint arra, hogy folyamatosan tájékoztassák a Parlamentet az elért eredményekről; mivel ezidáig nem küldtek állásfoglalást a jelenlegi ENSZ Közgyűlés számára;

C. mivel az Európai Unió által az ENSZ Közgyűlésnek 2006. december 19-én benyújtott, a halálbüntetésről szóló nyilatkozatot mostanra az összes földrajzi csoportból 88 ország írta alá;

1. megismétli felhívását az EU tagállamai felé, hogy szerezzék meg harmadik országok támogatását a nyilatkozathoz;

2. bátorítja az EU-t, hogy ragadja meg a meglévő lehetőségeket azzal, hogy továbbhalad és felszólítja az EU tagállamait és az EU-t, hogy - más földrészek országainak közös támogatását keresve - haladéktalanul nyújtsanak be állásfoglalást a halálbüntetés egyetemes moratóriumáról a jelenlegi ENSZ Közgyűlés számára;

3. felszólítja az EU Elnökségét, hogy bátorítsa azokat az országokat, amelyek nem írták alá és nem ratifikálták a Polgári és Politikai Jogokról szóló Nemzetközi Egyezmény második fakultatív jegyzőkönyvét, hogy írják alá és ratifikálják azt, valamint felszólítja azokat a tagállamokat, amelyek nem írták alá az emberi jogokról szóló európai egyezmény (EJEE) 13. jegyzőkönyvét, hogy írják alá;

4. teljes mértékben támogatja a harmadik Világkongresszus zárónyilatkozatát és nyomon szándékozik követni a Világkongresszust, mégpedig a halálbüntetés-ellenes világkampány parlamenti dimenziójának kialakítása, valamint azáltal, hogy parlamentközi küldöttségein és az AKCS-EU Közös Parlamenti Közgyűlésben és az Euromediterrán Parlamenti Közgyűlésben való részvételén keresztül felveti a kérdést;

5. felszólítja a Tanácsot és a Bizottságot, hogy használjanak ki minden lehetséges alkalmat a regionális halálbüntetés-megszüntetést támogató koalíciók létrehozása támogatására;

6. felszólítja az Európai Unió minden intézményét és az Európa Tanácsot, hogy támogassa a halálbüntetés-ellenes világnapot azáltal, hogy 2007-től kezdődően október 10-ét halálbüntetés-ellenes Európanapnak nyilvánítja, és támogatja a nagy nyilvánossággal zajló halálbüntetés-ellenes európai konferencia e nappal összefüggésben történő szervezésére irányuló kezdeményezést; felhatalmazza elnökét, hogy a megfelelő küldöttséggel együtt képviselje az Európai Parlamentet ezen az alkalmon;

7. utasítja elnökét, hogy továbbítsa ezt az állásfoglalást a Tanácsnak, a Bizottságnak, az EU tagállamainak, az ENSZ főtitkárának, az ENSZ Közgyűlése elnökének és az ENSZ tagállamainak.

[1] Elfogadott szövegek, P6_TA(2007)0018.

--------------------------------------------------